Is jy opsoek na die beste macaroni-en-kaas resep ooit? Herman Lensing het hom! | NB
Is jy opsoek na die beste macaroni-en-kaas resep ooit? Herman Lensing het hom!
by NB Publishers on Oct 24th, 2017 Tweet
Herman Lensing is in 2009 op 22-jarige ouderdom aangestel as Sarie se jongste kosredakteur ooit. Hiermee volg hy in die voetspore van bekendes soos Barbara Joubert en Peter Veldsman.
Die aantreklike jong man het amper onmiddellik ’n gunsteling by Sarie-lesers geword. Sy aansteeklike entoesiasme, uitstekende koskennis en begrip vir die alledaagse werklikhede waarmee lesers te doene het, maak vir ’n wenkombinasie. Sy programme op VIA is baie populêr.
Herman trek vol sale wanneer hy kosdemonstrasies hou. Hy skryf ook ’n gewilde blog op Sarie se webwerf. Human & Rousseau is trots om sy eerste kookboek te kan uitgee.
Volg Herman op Twitter: @HermanLensing en lees sy blog.
Maar voor jy dié twee doen, berei die beste macaroni-en-kaas ooit voor!
As Vrydag aan die deur klop, juig ek want ek weet dis tyd vir rustig raak, wyn skink, vriende nooi en macaroni-en-kaas. Maar dis darem naweek, so ek hang uit en sit hom luuks voor!
300 g macaroni • 60 ml botter • 30 ml koekmeel • 500 ml melk • 200 g beleë cheddarkaas, gerasper • 2 eiergele • 225 g chorizo, in skywe gesny • sout en varsgemaalde swartpeper na smaak • 40 g parmesaankaas, gerasper • 200 g broodkrummels
Maak die pasta gaar volgens die aanwysings op die pak.
Maak die sous terwyl die pasta kook: Smelt die botter in ’n mediumgroot kastrol en voeg die meel by. Roer met ’n draadklitser tot die botter die meel geabsorbeer het.
Voeg die melk op een slag by en klits tot die meel in die melk versprei is.
Hou aan klits oor lae hitte vir 5–10 minute tot die witsous dik en gaar is.
Verwyder van die hitte en voeg die cheddarkaas en eiergele by. Roer tot die kaas smelt en voeg die chorizo by.
Dreineer die pasta en meng die kaassous deur. Geur met sout en swartpeper.
Giet in ’n oondvaste bak en strooi die parmesaankaas en broodkrummels oor.
Bak vir sowat 15 minute of tot goudbruin. Sit warm voor.
30 deur Herman Lensing
Tags: 30, Afrikaans, Food, Herman Lensing, Human & Rousseau, NB, South Africa
« Attend the announcement of the winners of the Sanlam Prize for Youth Literature 2017
The biggest political exposé to hit South Africa is finally here… »